3100.hu - Salgótarján hírportálja Folyamatban a Sugár út felújítása
Folyamatban a Sugár út felújítása
K. I. 2019-07-26, 18:28 2019-07-26,
Elkezdődött a salgótarjáni Sugár út felújítása. A beruházás során kicserélik az út alatt futó ivóvíz-vezetékeket, új aszfaltburkolatot kap az út, megújulnak a járdák, a buszfordulók és a leszállóhelyek, valamint egy nyitott kerékpársávot is kialakítanak a biciklisek számára.
Rendezik az út elején lévő híd helyzetét is: a jelenlegi hidat elbontják, helyette vasbeton keretelemekből készítenek átereszt. A Sugár út mostani, nagyszabású felújítása megteremti a lehetőséget arra, hogy később közvetlenül összekössék az utat a Salgótarján déli területén található ipari parkkal.
A salgótarjáni Sugár út 291 millió forint ráfordítással, 1225 méteren újul meg. Az Európai Unió támogatásával és Magyarország költségvetésének társfinanszírozásával megvalósuló beruházást a város rendelkezésére bocsátott 9,2 milliárd forintos keret részeként tudja megvalósítani az önkormányzat. Az önkormányzat honlapján megtalálható adatok szerint a beruházásnak szeptember végére kell elkészülnie.